[pic] | EURÓPAI BIZOTTSÁG |

Brüsszel, 2011.2.2.

COM(2011) 46 végleges

A BIZOTTSÁG JELENTÉSE AZ EURÓPAI PARLAMENTNEK ÉS A TANÁCSNAK

az EMGA-ból fedezett kiadásokról Korai előrejelző rendszer 2010/11–12. szám

TARTALOMJEGYZÉK

1. Bevezetés 3

2. Az EMGA-hoz rendelt címzett bevételek 3

3. Az ideiglenes szerkezetátalakítási összegekből származó bevételek (cukorágazat) 4

4. Az EMGA 2010. évi költségvetésének előzetes végrehajtására vonatkozó észrevételek 4

5. Az EMGA-hoz rendelt címzett bevételek felhasználása 7

6. Az ideiglenes szerkezetátalakítási összegekből származó bevételek felhasználása (cukorágazat) 7

7. A cukoripar szerkezetátalakítási alapjának felhasználása 8

8. Következtetések 8

MELLÉKLET: | AZ EMGA-ELőIRÁNYZATOK IDEIGLENES FELHASZNÁLÁSA 2010. OKTÓBER 15-IG |

BEVEZETÉS

A mellékelt táblázat ismerteti a 2010. évi költségvetés előzetes végrehajtására vonatkozó adatokat a 2009. október 16. és 2010. október 15. közötti időszak vonatkozásában; az érintett költségvetési összeg várhatóan 44 062,1 millió EUR-t tesz ki. Ez az összeg tartalmazza az EMGA-számlák végső elszámolásának korrekciója következtében a tagállamoktól behajtott összegeket, valamint a tagállamoknak járó havi visszatérítésekből a költségvetési év során elrendelt felfüggesztések és támogatáscsökkentések miatt visszatartott öszegeket is. Tartalmazza továbbá a Bizottság által 2010. december 31-ig még közvetlenül kifizethető, összesen körülbelül 53,6 millió EUR-ra becsült kiadásokat is.

Az előzetes végrehajtásról az alapok bizottságának 2010. novemberi ülésén részt vevő tagállami küldöttek elé terjesztett táblázat az EMGA-előirányzatokra vonatkozóan a 10/2010. számú költségvetésmódosítás-tervezetben javasolt csökkentések figyelembevételével készült. 2010. november 29-én azonban a Bizottság benyújtotta a 10/2010. számú költségvetésmódosítás-tervezetre vonatkozó 1. számú indítványát, amelyben elvetette az előirányzatok fent említett csökkentését. Ezért e jelentés az előzetes végrehajtásra vonatkozó táblázat kiigazított változatán alapul, amely nem foglalja magában az előirányzatok eredetileg javasolt csökkentését.

AZ EMGA-HOZ RENDELT CÍMZETT BEVÉTELEK

A közös agrárpolitika finanszírozásáról szóló 1290/2005/EK tanácsi rendelet 34. cikkében foglalt szabályok értelmében a megfelelőségi vizsgálatok határozatai szerinti pénzügyi kiigazításokból, a szabálytalanságokból és a tejilletékből származó bevételeket az EMGA kiadásainak finanszírozására kell felhasználni. E szabályok értelmében a címzett bevételeket a tagállamok részéről felmerült EMGA-kiadások fedezésére lehet fordítani. Amennyiben e bevételek egy részét nem használják fel, a fennmaradó részt automatikusan átvezetik a következő költségvetési évre[1].

Amint az a korai előrejelző rendszerről szóló előző jelentésekben szerepel, a Bizottság becslései szerint 2010-ben a rendelkezésre álló címzett bevételek 922 millió EUR-t tettek ki. Ez az összeg a következőkből tevődik össze:

- A 2010. költségvetési évben várhatóan keletkező címzett bevételeket 789 millió EUR-ra becsülték. A megfelelőségi vizsgálatok nyomán végrehajtott korrekciókból és a szabálytalanságokból eredő bevételeket 600 millió, illetve 91 millió EUR-ra becsülték. A tejilletékekből származó bevételeket 98 millió EUR-ra becsülték.

- A címzett bevételeknek a 2009. évi költségvetési évből 2010-re várhatóan átvezetendő összege a becslés szerint 133 millió EUR.

A Bizottság ezt a 922 millió EUR összegű bevételt két programra irányozta elő. Nevezetesen:

- 222 millió EUR-t a gyümölcs- és zöldségágazat termelői szervezeteinek működési alapjaira, illetve

- 700 millió EUR-t az egységes támogatási rendszerre.

E két programra vonatkozóan a költségvetési hatóság végül – a Bizottság módosító indítványával összhangban – 547 millió EUR összegű, illetve 28 480 millió EUR összegű előirányzatot fogadott el. Az elfogadott előirányzatok és a fenti címzett bevételek összege megegyezik a gyümölcs- és zöldségágazatban működő termelői szervezetek működési alapjainak 769 millió EUR, illetve az egységes támogatási rendszer 29 180 millió EUR összegű előirányzati szükséglete teljes becsült összegével.

A 2010. évi költségvetésnek a 2010. október 15-ig tartó időszakra vonatkozó ideiglenes végrehajtását bemutató mellékelt táblázatban a gyümölcs- és zöldségágazat és a termeléshez nem kötődő közvetlen támogatások területének eredeti költségvetési előirányzatai tartalmazzák a fent említett két programra vonatkozóan elfogadott előirányzatokat; ezek összege 720,1 millió EUR-t, illetve 33 272 EUR-t tesz ki a fent említett címzett bevételek figyelembevétele nélkül. Az ezen ágazatokhoz rendelt bevételek beszámítását követően a 2010. évi költségvetésben szereplő teljes tervezett előirányzat 942,1 millió EUR-t tesz ki a zöldség- és gyümölcságazat területén, illetve 33 972 millió EUR-t a termeléshez nem kötődő közvetlen támogatások területén.

AZ IDEIGLENES SZERKEZETÁTALAKÍTÁSI ÖSSZEGEKBőL SZÁRMAZÓ BEVÉTELEK (CUKORÁGAZAT)

A cukorágazat szerkezetátalakítására ideiglenesen rendelkezésre álló összegeket címzett bevételként kell kezelni, amely a cukoripar szerkezetátalakítási támogatásának, illetve a cukoripar szerkezetátalakítási alapjában meghatározott egyéb támogatásoknak a finanszírozására fordítandó. Amint az a korai előrejelző rendszerről szóló előző jelentésekben szerepel, ennek a bevételnek a becsült összege 2010-ben 606,8 millió EUR-t tett ki, miközben a 2009. költségvetési évről 2010-re átvezetendő összeget 717,9 millió EUR-ra becsülték.

AZ EMGA 2010. ÉVI KÖLTSÉGVETÉSÉNEK ELőZETES VÉGREHAJTÁSÁRA VONATKOZÓ ÉSZREVÉTELEK

Az alábbiakban rövid magyarázat található a 2010. évi költségvetés előzetes végrehajtásáról bizonyos ágazatok tekintetében:

Piaci intézkedések

Az agrárpiaci intervenció céljára felhasznált előirányzatok összege 411,5 millió EUR-val alacsonyabb volt a költségvetésben előirányzottnál. Az előirányzatok kihasználása a tervezett szinttől az I. mellékletben nem szereplő termékekre vonatkozó visszatérítések és a tej- és tejtermékágazat esetében maradt el a legnagyobb mértékben, míg a gabonaágazat esetében az előirányzatok túllépése figyelhető meg.

Gabona (+ 20,0 millió EUR)

Az előirányzatok kihasználásának a vártnál nagyobb mértéke elsősorban a közraktárakba bekerülő gabonafélék nagyobb mennyiségének és a tagállamoknál felmerülő pénzügyi és műszaki költségek ezzel összefüggő megemelkedésének tudható be.

Az 1. mellékletben nem szereplő termékekre vonatkozó visszatérítések (–62,7 millió EUR)

A költségvetési előirányzatok kihasználatlanságának fő oka az, hogy az exportált feldolgozott mezőgazdasági termékek előállításához felhasznált tejtermékekre vonatkozó export-visszatérítések kifizetése kapcsán a tagállamokban kevesebb kiadás merült fel. Ez azzal magyarázható, hogy a 2010. költségvetési évre vonatkozó módosító indítvány kidolgozásakor fennálló helyzethez képest a tejpiaci helyzet számottevően javult, aminek következtében a Bizottság 2009 novemberében beszüntette a tejtermékekre vonatkozó export-visszatérítések fizetését.

Élelmiszerprogramok (− 34,6 millió EUR)

Ez az alulteljesítés annak tudható be, hogy egyes tagállamok nem hajtották végre teljes mértékben az 1111/2009/EK bizottsági rendeletben a 2010. évre jóváhagyott tervet, miközben a tagállamok még nem jelentették be a 2010. évi tervhez kapcsolódó összes igazgatási, átszállítási és szállítási költséget.

Gyümölcs és zöldség (+ 116,6 millió EUR az elfogadott előirányzatokhoz képest)

A látszólagos túllépés legfőbb oka az, hogy az ebben az ágazatban felmerült kiadások 836,7 millió EUR-t tettek ki, míg az ágazat vonatkozásában elfogadott előirányzatok összege 720,1 millió EUR volt. A teljes előzetes végrehajtásnak az ágazatra vonatkozóan elfogadott előirányzatokat 116,6 millió EUR-val meghaladó részét a szóban forgó ágazathoz rendelt, 222 millió EUR-t kitévő címzett bevételekből finanszírozták, így az ágazat rendelkezésére álló előirányzatok összegéből 105,4 millió EUR felhasználatlan maradt.

Ez a végrehajtási szint a szóban forgó ágazat előirányzatai által finanszírozott különböző programok végrehajtási szintjének kombinálásából adódik, a következők szerint: egyfelől a tagállamoknál felmerülő kiadások összege a vártnál alacsonyabb volt a 2010-re a termelői szervezetek működési alapjai tekintetében előirányzott előlegek, valamint az iskolagyümölcs-program esetében; másfelől a tagállamoknál magasabb kiadások jelentkeztek a termelői szervezetek előzetes elismerésére nyújtott támogatások tekintetében, mivel a 2010. évi költségvetés készítésekor feltételezetthez képest több termelői szervezet igényelt ilyen támogatást.

Szőlészeti-borászati termékek (−29 millió EUR)

Az előirányzatok kismértékű kihasználatlansága azzal magyarázható, hogy a tagállamoknál felmerülő kiadások összege mind a nemzeti támogatási programok, mind a kivágási program esetében alacsonyabb volt a költségvetés vonatkozó előirányzataiban szereplő összegeknél.

Tej és tejtermékek (− 414 millió EUR)

A tejpiaci helyzet számottevően javult a 2010. költségvetési évre vonatkozó módosító indítvány kidolgozásakor fennálló helyzethez képest. Ennek következtében a Bizottság beszüntette a tejtermékekre vonatkozó export-visszatérítések fizetését. Emellett az EU-ban jelentősen emelkedtek a piaci árak, ami megszüntette a sovány tejpor és a vaj beáramlását a közraktárakba, így mindkét termék raktározott mennyisége stabilizálódott. A fenti tényezők hatására a szóban forgó ágazatban felmerülő kiadások alacsonyabbak voltak a költségvetési előirányzatoknál.

Közvetlen támogatások

A közvetlen támogatások esetében a felhasznált összeg 403 millió EUR-val meghaladta az eredeti költségvetési előirányzatot. E túllépés értékelésekor figyelembe kell venni az egységes támogatási rendszerhez rendelt 700 millió EUR összegű címzett bevételt.

Termeléshez nem kötődő közvetlen támogatások (+ 553 millió EUR az elfogadott előirányzatokhoz képest)

Az ágazat szükségleteinek fedezésére szánt hitel-előirányzatok összege 33 972 millió EUR-t tesz ki, beleértve a hozzá rendelt 700 millió EUR címzett bevételt is. (Megjegyzés: a részleteket lásd fentebb, a 2. pontban). E jogcímcsoport főként az egységes támogatási rendszer és az egységes területalapú támogatási rendszer finanszírozására szolgál.

Az egységes támogatási rendszer tekintetében felmerülő költségek 29 070,9 millió EUR-t tettek ki, vagyis nem érték el a 2010. évi költségvetésben e célra előirányzott, 29 180 millió összegű szükségleteket, mivel számos tagállam nem használta fel teljes mértékben az egységes támogatási rendszer céljaira rendelkezésre álló pénzügyi keretet. Az előirányzatok felhasználásának mértéke ugyanakkor ismét nőtt az előző évihez képest, ami azt mutatja, hogy a legtöbb tagállam esetében javult az egységes támogatási rendszer pénzügyi keretének kezelése.

Ezenkívül egyes érintett tagállamok nem fizették ki az egységes területalapú támogatási rendszerre vonatkozóan a költségvetésben előirányzott maximális összegek egészét, aminek következtében a 2010. évi költségvetés előirányzataiból 35,9 millió EUR felhasználatlanul maradt. Ez az alulteljesítés annak tudható be, hogy egyes tagállamokban a mezőgazdasági termelők által bejelentett támogatható összterület kisebb, mint a jogszabályokban meghatározott és a hektáronkénti maximális támogatási mérték kiszámításánál figyelembe vett terület.

Tekintve, hogy az egységes támogatási rendszer szükségleteit részben címzett bevételekből fedezik (megjegyzés: a részleteket lásd fentebb, a 2. pontban), az e jogcímcsoport esetében jelentkező túllépés inkább látszólagos, semmint valós, és változik a megítélése, ha figyelembe vesszük a címzett bevételeket is, amelyek – bár nem képezik részét az általános költségvetési előirányzatoknak – valójában az egységes támogatási rendszerrel kapcsolatos kiadások egy részének finanszírozására kerülnek felhasználásra.

Egyéb közvetlen támogatások (– 147,7 millió EUR)

Az alulteljesítés elsősorban az alacsonyabb összegű tagállami kiadásokkal magyarázható, ugyanis egyes rendszerek – például az állattenyésztési támogatások és a gyapotra nyújtott területalapú támogatás – esetében a 2010. évi költségvetés készítésekor feltételezettnél kevesebb számú állatra vagy kisebb területre nyújtottak be kérelmet.

Mezőgazdasági kiadások ellenőrzése

A korábbi évek számláinak számviteli vizsgálata (+ 255,8 millió EUR)

A végrehajtás jelenlegi szintje főként az EMGA-számlák számviteli vizsgálatára irányuló eljárást követően a Bizottság által meghatározott korrekciók, valamint a különféle EMGA-programok rendelkezéseiben előírt fizetési határidők be nem tartása miatt a tagállamokra kirótt korrekciók eredménye. E korrekciók összesen 54,2 millió EUR-t tettek ki. Ez az összeg a költségvetési hatóság által a 2010. évi költségvetésben megállapított − 310 millió EUR összeghez viszonyítva a költségvetési előirányzatok tekintetében 255,8 millió EUR összegű hiányt eredményez, amelyet a Bizottságnak fedeznie kell ahhoz, hogy e költségvetési jogcím lezárása 2010-ben megtörténhessen.

AZ EMGA-HOZ RENDELT CÍMZETT BEVÉTELEK FELHASZNÁLÁSA

2010-ben a rendelkezésre álló címzett bevételek összege 1 152,1 millió EUR volt, azaz 230,1 millió EUR-val meghaladta az eredetileg becsült 922 millió EUR-s összeget.

Ez a különbség részben annak tudható be, hogy a 2009-ről 2010-re átvitt címzett bevételek összege 141,5 millió EUR-t tett ki, vagyis a költségvetésben eredetileg előirányzott 133 millió EUR-nál 8,5 millió EUR-val magasabb volt. Hangsúlyozni kell, hogy a 2009-ről 2010-re átvitt címzett bevételek – a költségvetési rendelet 10. cikkével összhangban – a 2010. évi költségvetési év kiadásainak finanszírozása keretében teljes egészükben felhasználásra kerültek.

Ennél is fontosabb, hogy a 2010-ben újonnan befolyt címzett bevételek összege 1 010,5 millió EUR volt, azaz 221,5 millió EUR-val meghaladta a költségvetésben előirányzott 789 millió EUR-t. Ezen összegen belül a megfelelőségi vizsgálatok nyomán végrehajtott korrekciók 735,1 millió EUR-t tettek ki, a szabálytalanságokból eredő bevételek összege 172,4 millió EUR, a tejilletékből származó bevételeké pedig 103 millió EUR volt. Az újonnan befolyt címzett bevételek egy részét nem használják fel 2010-ben, hanem átviszik a 2011. költségvetési évre, és az utóbb említett év során felmerülő kiadások fedezésére fordítják őket.

AZ IDEIGLENES SZERKEZETÁTALAKÍTÁSI ÖSSZEGEKBőL SZÁRMAZÓ BEVÉTELEK FELHASZNÁLÁSA (CUKORÁGAZAT)

A tagállamok által 2010-ben befizetett címzett bevételek összege 606,8 millió EUR-t tett ki. Ezenfelül a 2009-ről 2010-re átvitt címzett bevételek az eredetileg becsült 717,9 millió EUR összeggel szemben 768,3 millió EUR-t tettek ki. Következésképpen a címzett bevételekből az EU költségvetése számára 2010-ben ideiglenes szerkezetátalakítási összegek formájában rendelkezésre álló összeg 1 375,1 millió EUR volt.

A cukoripari szerkezetátalakítási alap kedvezményezettjeinek nyújtott támogatások kifizetése után (megjegyzés: a részleteket lásd alább, a 7. pontban) az ideiglenes szerkezetátalakítási összegek egyenlege 1 044,8 millió EUR, amely összeg a 2011. évi támogatások finanszírozása érdekében átvezetésre kerül az említett évre.

A CUKORIPAR SZERKEZETÁTALAKÍTÁSI ALAPJÁNAK FELHASZNÁLÁSA

2010-ben az átalakított szerkezetű cukoripar támogatása, valamint a diverzifikációs, illetve cukorfinomítási támogatások tekintetében teljesített kifizetések után a tagállamok számára nyújtott visszatérítések összege 330,3 millió EUR volt. Ezeket a támogatásokat a fent említett, az ideiglenes szerkezetátalakítási összegekből származó címzett bevételekből fizették ki (megjegyzés: a részleteket lásd fentebb, a 6. pontban).

KÖVETKEZTETÉSEK

A 2010. évi EMGA-költségvetés előzetes végrehajtása az elfogadott költségvetési előirányzatokhoz képest 242,3 millió EUR túllépést eredményezett, amelyet a rendelkezésre álló, 1 152,1 millió EUR összegű címzett bevételekből kell fedezni.

A jelenlegi becslések szerint a még elvégzendő év végi kiigazításokat követően a 2011-re átvezetendő fennmaradó címzett bevételek összege megközelítőleg 900 millió EUR-t tesz majd ki.

MELLÉKLET

[pic]

[1] Az átvitt címzett bevételeket elsőként, vagyis a költségvetési hatóság által elfogadott előirányzatok, illetve az év során keletkezett címzett bevételek előtt kell felhasználni (a költségvetési rendelet 10. cikke).